# Oversigt over udmøntning af folkeoplysningspuljen 2018

## Indsatsområde 1: Inddragelse af nye brugergrupper i foreningslivet

Projekter, der har fokus på at inddrage nye brugergrupper f.eks. socialt udsatte børn og unge, handicappede eller andre for hvem deltagelse i folkeoplysende voksenundervisning eller det frivillige foreningsliv er uvant. Formålet er til stadighed af styrke folkeoplysningens fokus på at inddrage nye brugergrupper.

Tabel 1: Projekter der har modtaget støtte under indsatsområde 1

| **Ansøger** | **Projekttitel og -beskrivelse** | **Tilsagn** |
| --- | --- | --- |
| Dansk Folkehjælp  (Nykøbing F) | *ForeningsNET*  ”ForeningsNET” giver sårbare og udsatte børn/unge en mulighed for at blive introduceret til og deltage i foreningslivet. Det er velkendt, at deltagelse i foreningsaktiviteter har en lang række positive livs- og udviklingsmæssige virkninger. Gennem en inkluderende tilgang, vil Dansk Folkehjælps frivillige være med til at sikre, at 3 lokalafdelinger får mulighed for at sikre, at 10 - 15 unge pr. projektforløb får skabt en relation via netværk og en kontakt til det lokale frivillige foreningsliv. | 189.000 |
| She Zone  (København) | *Tid til mere inkluderende kommunikation*  SheZone har allerede godt fat i piger og kvinder med anden etnisk baggrund i København, men al vores kommunikation foregår på dansk. Det er problematisk, når man gerne vil byde velkommen til nye medlemmer, som ikke kan sproget. Derfor vil vi lave en ny hjemmeside, hvor der også er information på engelsk og arabisk, så vi bedre kan oplyse nye målgrupper om foreningslivet i SheZone. | 25.000 |
| Girlz United  (København) | *Sundt madlavningshold for børn i Nordvest*  Kidz & Girlz United (KGU) vil med projektet ’Sundt madlavningshold for børn i Nordvest’ etablere et mangfoldigt, frivilligt drevet, ugentligt madlavningshold for børn i 3.-6. klasses-alderen i Københavns Nordvestkvarter. Det nye madlavningshold skal foregå på Grøndalsvænget Skole, som er samarbejdspartner i projektet og hjælper med at sprede information om projektet blandt egne elever. | 65.000 |
| Amatørernes Kunst & Kultur Samråd  (hele landet) | *DEMOKRATI NU DK*  Med Demokrati NU DK vil AKKS åbne amatørkulturens foreninger for unges kompetencer i ledelse. I alt for mange foreningsbestyrelser rundt om i Danmark er det 'det grå guld' som sidder med bestyrelsesarbejdet. Demokrati NU DK er et projekt, som med en faciliteringsproces i 4 faser skal få bestyrelser og unge til at mødes, og sammen udvikle en handlingsplan med det formål at lukke bestyrelserne op for de unges kompetencer, og at få flere unge ind i bestyrelserne. | 85.000 |
| Foreningen for Integreret Moderne Dans i Danmark  (hele landet + København) | *Hvem er jeg? Hvem er du? - Uden mig*  Hvem er jeg? Hvem er du - uden mig?  Et udviklingsprojekt der vender blikket mod integration af, og glæden ved udtryk i bevægelse, med mennesker med forskellige forudsætninger herunder handicaps. Foreningen for Integreret Moderne Dans i Danmark (FIMD) vil udbyde workshops i integreret dans til skoler, institutioner og uddannelsesinstitutioner i hele landet og til ugentlige aktiviteter for børn, unge og voksne på Dansekapellet i København. | 122.200 |
| FitforKids  (hele landet) | *Hej FitforKids*  I løbet af 2019 skal Foreningen åbne 10-15 nye FitforKids-hold og vi vil inddrage ”FitforKids ambassadørerne i forbindelse med rekrutteringen til holdene, men det kræver at vi uddanner nye frivillige, som ikke allerede er frivillige i FitforKids. Derfor vil foreningen gennemføre efteruddannelse af vores frivillige instruktører, der kan motivere målgruppen til at åbne sig mod foreningslivet. | 52.500 |
| UngdomsBureauet  (hele landet) | *STU'er på Ungdommens Folkemøde*  Sammenslutningen af Unge Med Handicap (SUMH) og Ungdomsbureauet ønsker at få flere unge fra særligt tilrettelagte ungdomsuddannelser til at deltage på Ungdommens Folkemøde, der finder sted for fjerde gang d. 5.– 6. september 2019 i Valbyparken. På Ungdommens Folkemøde kan unge møde en lang række organisationer, deltage i workshops, debattere og meget mere. For selvfølgelig skal alle unge have mulighed for at deltage i demokratiet. | 97.725 |
| Idrætsforeningen Espelunden  (Rødovre) | *Rekruttering til specialhold i hovedstadsområdet*  Det er svært at rekruttere mennesker med særlige behov til idrætsforeningerne. Der er to barrierer:  1. motivation til at påbegynde at gå til sport.  2. transport til og fra aktiviteterne.  Gennem transportmulighed og velkomstpakker, mindskes barriererne og det bliver muligt at opbygge andre støtteordninger i samspil med kommunen eller forældre. Målet er at nye deltagere har større sandsynlighed for at blive aktive voksne/ældre, med en aktiv fritid og en øget social tilknytning til foreningslivet. | 116.000 |
| Boldklubben Skjold  (København) | *Sociale cykelture - forening hele dagen, for alle aldre*  Skjold ser et stort potentiale i at benytte vores ressourcer og faciliteter i de timer på døgnet, hvor foreningens mange børn og unge er i skole eller institution. Derfor har vi sat gang i alle tænkelige former for idræt og aktivitet om dagen for ældre, der har skabt liv i klubben om dagen og glæde i livet for en masse ældre, og i oktober 2018 eksperimenterede vi med stor succes med sociale cykelture for pensionister. Det vil vi fra foråret starte stort op som en fast aktivitet, men vi har brug for støtte til opstart og mindre ombygninger. | 53.500 |
| DOF Furesø Fritidsskole  (Rudersdal) | *Kvinde til kvinde - Kreativ genvej til integration - Furesø*  Projektet går ud på at etablere et kursus, der introducerer flygtningekvinder i Furesø Kommune til den danske aftenskole, hvor de via undervisning i kreative færdigheder inkluderes i fællesskabet med danske kvinder. Som et parallelt spor til den kreative undervisning gennemføres ugens temadiskussion. F.eks. hvordan hænger en danske mors hverdag sammen med arbejde, familie og fritid? Der foretages i løbet af kurset et par ekskursioner til samfundsrelevante offentlige og kulturelle institutioner. | 83.240 |

## Indsatsområde 2: Nye måder at tænke folkeoplysning på

Projekter, hvor rammerne for aktiviteter og inddragelse af deltagerne adskiller sig fra mere traditionelle fx undervisnings- og debatskabende aktiviteter. Det kan fx være i form af fleksible tilrettelæggelsesformer og nye partnerskaber. Formået er at fremme nytænkning indenfor de folkeoplysende tilbud, herunder inden for voksenundervisningen.

Tabel 2: Projekter der har modtaget støtte under indsatsområde 2

| **Ansøger** | **Projekttitel og -beskrivelse** | **Tilsagn** |
| --- | --- | --- |
| Kanal 1  (hele landet) | *Frivillig action e-learning*  Projektet har til formål at undervise aktive frivillige i smartphones til videoproduktion. Al undervisning foregår som e-learning. Målgruppen er lokale frivillige over hele landet, der har lyst til at blive bedre til at producere oplysningsvideoer om deres forening til brug på internettet og de sociale medier.  Projektet skal inddrage nye lokale aktive frivillige i videoproduktion, så de bliver bedre til at producere korte oplysningsfilm om deres forening. | 100.000 |
| Foreningen Visionær Danmark  (København) | *Grønne KBH Drømme*  Kan vi blive enige om, at danske byer skal dyrkes? Kan vi blive enige om, at København skal være en førende by ifm. Biodiversitet på verdensplan? Hvis ja, så kræver det en fælles indsats: Alle skal gøre deres bedste. I Foreningen Visionær tror vi på, at urban gardening er en del af løsningen på nutidens, og især fremtidens klima- og sundhedsproblemer. Vi har igennem længere tid arbejdet på at gøre København og Horsens til verdens mest biodiverse byer, ved at skabe et øget dyrkningsareal samt etablere vilde naturarealer. | 97.000 |
| Foreningen Gimle For Børn  (Roskilde) | *Børn og Unge skal deltage i byplanlægning*  To foreninger i Roskilde vil gå sammen om at engagere børn og unge i den konkrete byplanlægning: Gimle for børn og Orange Makers. Det går ud på at ”spille sine tanker og ideer”. Via spillet Minecraft skal bygges forslag til ny-indretning af byrum i Roskilde By. Minecraft ilægges et lag af Roskilde, så man ”spiller” i en 3D verden af byen. Der udvælges 3 byområder. De hele afvikles i 2019 og skal matche den reelle byudvikling, så inputs kan blive en del af en egentlig byplan og høringsproces. | 70.000 |
| LOF Kolding-Vejen  (Jylland/Kolding) | *Jysk Mesterskab i Foredrag og Debat 2019*  LOF Kolding Vejen ønsker at styrke det levende år med initiativ om at afholde Jysk Mesterskab i Foredrag og Debat hvert andet år. Danmark er et foredragsland, men det er forholdsvis lille udvalgt skare, som kommer til orde som foredragsholder, og ofte er de bosat på Sjælland. Kan det passe at folk på Sjælland har mere på hjertet og mere ekspertise end resten af Danmark? | 60.000 |
| Fokus Folkeoplysning  (Aalborg) | *KunstKredsen*  Projektet KunstKredsen samler seniorer i Aalborg Kommune i et involverende interessefællesskab, hvor omdrejningspunktet er kunst. Målet er, at vi via varierede og nye formidlingsmetoder bidrager til en ny måde at tænke folkeoplysning på. Vi bruger kunsten som samlingspunkt til at skabe gode oplevelser og voksenundervisning af høj kvalitet, der afføder nye relationer og vidensdeling. | 85.000 |
| Frivilligcenter Hillerød  (Hillerød) | *Frivillighed på Skoleskemaet i Hillerød*  Formålet med Frivillighed på Skoleskemaet i Hillerød 2019 er dels at fremme unges aktive medborgerskab og viden om frivillighed dels fremme deres læring om idéudvikling og social innovation. Projektet bygger på et socialt udviklende læringskoncept, der samler eleverne omkring det at tænke løsninger og samarbejde i et foreningsfællesskab for at løse sociale problemstillinger. Projektet gennemføres i et samarbejde med lokale foreninger i Hillerød, Grundtvigs Højskole og to folkeskoler i Hillerød. | 129.000 |
| Fora  (hele landet) | *Dobbelt så oplyst*  Dobbelt så oplyst er et projekt, hvor oplysningsforbundet Fora sammen med 5 medlemsforeninger fordelt i hele landet og 2 folkeoplysende iværksættere vil udvikle en ny model for kurser i aftenskolen, som kombinerer flere ikke beslægtede fag og giver mulighed for nye tilrettelæggelsesformer. Formålet at tiltrække nye målgrupper og nytænke måden at lave folkeoplysende aktivitet i aftenskolen på. | 65.000 |
| Daghøjskoleforeningen  (hele landet) | *Handletank for hverdagsaktivisme i folkeoplysningen*  Projektet vil udvikle nye metoder i folkeoplysningen til at udvikle og understøtte mod, handlekraft og initiativer, der fornyer samfund og demokrati nedefra. Udviklingsarbejdet foregår i samarbejde med Sager der Samler, som er en forening for hverdagsaktivister. Udviklingsarbejdets motor er, at Sager der Samler etablerer hverdagsaktivistiske ”handletanke” på 4 forskellige daghøjskoler i hele landet. Erfaringer og metoder formidles bredt i folkeoplysningen, bl.a. ved hjælp af billed-/filmbaseret materiale. | 120.000 |
| FO-Aarhus  (Aarhus) | *FORSKEL-LIGHED*  D-factor søger støtte til udvikling, opsætning og afvikling af en forumteaterforestilling for børn/unge på uddannelser, skoler, beboerhuse og lign. Formålet er at børn og unge med dansk og anden etnisk baggrund bliver bedre til at være sammen på tværs af fordomme, hudfarve, usikkerhed og kulturforskelle. De skal spejle hinanden og inddrages i løsningen af konflikter på scenen, hvilket skaber ”omvendt folkeoplysning”. Forestillingen spilles 15 gange for ca. 1500 unge i Århus og omegn. | 125.000 |